Pročko, Jozef, poslanec NR SR (2024-02-28):
Ďakujem veľmi pekne. Na záver nechám dve minúty Gáborovi Grendelovi, môjmu kolegovi, aby s faktickou poznámkou skončil toto vaše trápenie, pretože verím, že si pán Susko veľmi rád vypočuje Gábora Grendela. Takže nechám mu dve minúty. Začnem tým, čo sa tu naozaj deje. A to je to, že nám beriete naše právo. Beriete nám naše právo vystupovať. Lámete to, robíte naozaj obštrukcie také, ktoré nikto nikdy tu nerobil. Ja si pamätám, keď sme odvolávali Fica, keď pri odvolávaní Fica dostali poslanci koalície papier, ktorý tu všetci čítali, dokonca aj Galis vtedy čítal, všetci, všetci. Nikto, kto nevystupoval dovtedy, všetci tu sedeli a čítali. Tiež sme ich mohli zrušiť, tiež sme im mohli spraviť to, čo spravili oni nám. Zrušiť im rozpravu. Veď preboha, odvolávanie Fica, čo sa majú čo vykecávať, a robili si tu, robili si tu populistickú reklamu, tak ako to robia na hodine otázok. A ja by som vás chcel poprosiť, kolegovia, zvážte, či budete na hodine otázok dávať nejakú otázku Ficovi. Pretože aby vám urážal vaše rodiny, aby tu Fico predviedol to, čo predviedol pri Peťovi Pollákovi, keď mu dal normálnu otázku, a s odporným, odporným spôsobom tento klamár začal klamať o podplácaní. On, ktorý tam mal svojich ľudí v rómskych osadách, ktorí naozaj robili strašné veci. Takže viete, dáte mu otázku a on štyri a pol minúty nakladá, nakladá opozičným politikom a potom minútu akože odpovedá. Najhoršie je na tom, nielenže nám berú slovo, ale nám aj skáču. Keď my začneme takto vykrikovať, tak nás upozornia. Myslíte, že ich teraz niekto upozorní? Myslíte, že ich niekto upozorní, že vykrikujú? Nikto. Pravda je. Na zdravie. (Reakcia na kýchnutie v sále.) Toto sú oni. Toto sú oni. Zoberú vám slovo, zoberú vám slovo a keď dostanete to slovo, tak vás ešte, ešte valcujú, ešte vás aj valcujú. Tieto manipulácie, čo oni robia a tento zákon je vlastne o tom, čo tu celý čas robili. Prečo Fico svoju nenávisť nerieši iným spôsobom, ale takto cez tento zákon? No pretože špeciálna prokuratúra mu išla po krku. Naozaj sa konečne tu začali vyšetrovať zločiny Ficovej vlády. Obvinení, 130 obvinených nochsledov je super vec. Z toho odsúdených štyridsať, štyridsať! No a čo Ficovi začalo najviac vadiť? Začali mu najviac vadiť tí, ktorí začali rozprávať. Pretože kradli a dali im možnosť. Počúvaj, máš možnosť, povedz pravdu a my ti znížime trest. Je to normálne. A tí ľudia začali rozprávať. A toho sa Fico a odsúdení a obvinení, ktorí písali tento zákon, tento zákon písali obvinení ľudia. A toto je také odporné, nechutné, že to nemá obdobu. Tento zákon nepísali odborníci na právo, ale písali to obvinení zločinci. Veď toto je, toto je nechutné! A títo obvinení zločinci tlačia, tlačia, tlačia, poďme, musíme to rýchle zmeniť. Ale nerobia len toto, robia iné svinstvá. Urobia o vás video, pošlú Migaľa natočiť video niekde ku kaštieľu, klamstvo, klamstvo a toto klamstvo im prejde bez toho, že by sa tu, že by sa tu niečo udialo. Ale tí istí, čo tieto videá natáčajú, potom berú covidové, covidové dotácie a tie covidové dotácie používajú napríklad na videoklip svojej dcéry. Verím, že to ten Kotlár, čo vyšetruje tú covidovú, covidovú pandémiu, o ktorej tvrdil, že covid neexistuje, tak si pozri aj na Migaľa a na jeho dotácie, ktoré zneužil. Verím, že to spraví. Viete, rozprávajú o nás, že sme daňoví podvodníci, rozprávajú o nás rôzne klebety. Nikdy to nedo... viete, nedokážu to, ale budú o vás toto svinstvo šíriť. A prečo to svinstvo šíria? Pretože musia prekryť a zakryť svoje zločiny. A toto im vyhovuje. Toto im naozaj vyhovuje. Skrátenie naozaj premlčacej doby, podľa mňa to bol ich zámer. Oni potrebovali urobiť nejakú fintu. To nebol podľa mňa omyl. Oni to urobili naschvál. Potrebovali urobiť niečo, aby mohli povedať: „ Pozrite, akí sme my veľkí, toto my vám vrátime.“ Špeciálnu prokuratúru zrušia, Špeciálny súd zrušia, NAKA zrušia, všetko zrušia a Gašpar, Para, Žiga a ďalší dostanú amnestie. A nielen to. Tu v tejto republike sa bude môcť beztrestne kradnúť. Bude sa môcť beztrestne kradnúť! Samozrejme, že slušní ľudia nebudú kradnúť, keď nekradli doteraz, ale zločinci tu budú kradnúť. A si predstavte, že nejaký politik uchmatne 80 mil., tak čo dostane? Podmienku. Robo Fico to zariadil. Fico je kráľ! Fico je neskutočný kráľ! On sa tu za 12 rokov naučil veľkým ťahom z Prahy. Ale toto, čo predvádza teraz, už nemá obdobu ani s diktatúrou na Kube ani v Severnej Kórei. Fico je arogantný človek. Ficovi je už všetko jedno. Keď som videl tie zábery z Prahy, čo mu tam odkazovali, ako mu tam nakladali ľudia, ktorí žijú, ktorých Fico vyhnal do zahraničia, a mladí ľudia, tak som si uvedomil, že viete, koľko ľudí odišlo kvôli Robovi Ficovi do zahraničia? Koľko ľudí, koľko ľudí Fico vyhnal preč, mladých, slušných ľudí, kvôli jeho politike? Strašné. Viete, vy klamete o všetkom. Klamete tu o deficite, klamete tu o inflácii, klamete tu o všetkom. Za všetko je zod... sú zodpovedné predchádzajúce vlády. To, že horalka stála za našej vlády 37 centov a teraz to zvyšujete a povedali ste, že potraviny budú lacnejšie. V predvolebných sľuboch ste klamali a rozprávali ste, že potraviny budú lacnejšie. Kde sú lacnejšie potraviny? Prezidentský kandidát Pellegrini nám sľuboval lacnejšie potraviny. Čo ste si splnili? Sami ste si dali pre seba. Zvýšili ste si platy na ministerstvách. Vaši predstavitelia budú mať veľké platy. Rozprávali o nás, ako my, ako my sme to tu zdevastovali. A ja vám to zopakujem. My, keď sme prišli, my, keď sme prišli do vládnutia, tak tam v tej pokladnici boli 1,5 mld. Jeden a pol miliardy počas vašej vlády. Jeden a pol miliardy. My sme tam nechali 8,5 mld. Tak aké vládnutie? Všetky ratingové agentúry rozprávali, že sme naozaj, naozaj sa správali veľmi zodpovedne. Ako sa správate vy? Idete kúpiť, idete kúpiť Východoslovenské železiarne. Super! Nie je z čoho, ale Taraba povie takúto populistický, populistický žvást, lebo je to pekné. Lebo je to výborné. Naozaj ste, ste ľudia bez kože na tvári. Rozprávate a dávate si také statusy o sociálnom cítení, o sociálnom cítení, a dôchodcom Fico za 12 rokov vlády pridal pár centíkov, pár centíkov. V čom ste vy zodpovední? V čom? Viete, v čom ste zodpovední? V držaní pusy a v hlasovacích automatoch. Fico vám prikáže, ako máte hlasovať, a hlasujete. Nechodíte do práce, nie ste tu. Teraz sa tu zhromažďujete, lebo o chvíľočku budeme hlasovať, ale keď je tu rozprava, tak tu nikto z vás nie je. Sú tu dvaja-traja. Dvaja-traja. Nechodíte do práce, prípadne sa vyberiete do Dubaja, keď máte predsedať parlamentu, a tam si užívate svoje radovánky. Je to choré, je to tak. Ktorý slovenský občan, keď má prácu, sa môže ísť vybrať do Dubaja na dovolenku? Ktorý? (Ruch v sále.) Prihláste sa do rozpravy. Viete, veď on vás neupozorní, ale nevykrikujte, prihláste sa do rozpravy! Toto ste vy, hrdinovia, toto ste vy, hrdin... zbabelci, ktorí vykrikujete tam spoza lavíc. Jasné, že vás predsedajúci neupozorní. Hučíte tu a vykrikujete. Ste zbabelci. A ako povedal Mečiar, gágaji, prďúsi a táraji ste. Tárate v každej jednej rozprave. Jednoducho ste skupinka zločinecká, ktorá podporuje svojho mafiánskeho šéfa Fica. A ja si ešte nechám na záver reakciu vo faktickej. Takže hanba, ste hanba Slovenska! Nič iné.